text: Se video: Hærvejsmotorvej er nødvendig
  28 juni 2014 kl. 14.19
  E45 er alt for belastet. Derfor er Hærvejsmotorvejen ikke til at komme udenom, mener Hærvejskomitéen.
  E45 sander til, hvis den trafikale udvikling fortsætter. Derfor skal en ny motorvej ligge køreklar parallelt med E45. Det mener Jens Vibjerg fra Give, der er medlem af Hærvejskomitéen og tidligere folketingspolitiker for Venstre.
  Hærvejskomitéen er en frivillig sammenslutning af politikere og erhvervsfolk, der arbejder for at få den nye motorvej indført.
  På den anden side står en række beboere i Vejle Ådal, som er bekymrede over, at motorvejen skal krydse åen og frygter, at den vil ødelægge et naturområde.
  Jens Vibjerg understreger, at det endnu ikke er afgjort, præcis hvor på åen den nye motorvej skal krydse:
  - På det tidspunkt hvor det bliver besluttet, der vil man selvfølgelig placere passagen på det mest optimale sted, det er der ingen tvivl om, lover han.
  